Dieetkundige Mariza blog: Hoe reg is die 'regte' vrugte regtig? | SARIE
In die SARIE van Mei 2014 is 'n tabel gepubliseer wat ten doel gehad het om die "relatiwiteit" van die suiker- of koolhidraat-inhoud van vrugte in perspektief te stel. Ongelukkig het die drukkersduiwel toegeslaan en die belangrikste stukkie inligting het weggeval. (Lees die regstelling HIER.)
Ek bespreek daarom weer die vraag vir diegene wat nie slegs wonder vir gewigsverliesdoeleindes, maar ook vir beter gesondheid, hoe reg is dit dat vrugte nou "sleg" is vir jou, soos die Noakes-aanhangers beweer?
Is sekere vrugte werklik "beter" as ander en maak dit voedingkundig sin om 'n vrug te diskwalifiseer n.a.v. sy koolhidraat-inhoud? (Lees gerus ook die vorige blog, "Vrugtesuiker – vloek of gesondheidsvonds?")
Wanneer jy na die feite rondom die vrugtesuiker-kwessie kyk, is dit baie duidelik dat die alles-of-niks-aanbeveling of "hierdie vrug is beter of slegter" nie waterdig is nie.
Ja, vrugte word byna manies uit die dieet verban deur die Noakes-aanhangers, en ook sekere groentes … Maar wanneer jy die kwessie van koolhidrate uit 'n voedselbron in perspektief plaas, sien jy 'n ander prentjie.
Eerstens – alle vrugte bevat nie ewe veel koolhidrate per gram nie en geen vrug bevat net een soort suiker, bv. vrugtesuiker, nie.
Geen vrug kan op grond van sy koolhidraat-inhoud op die "vermy-lys" geplaas word nie, want jy kan die hoeveelheid wat jy eet mos kontroleer – indien jy tog jou koolhidrate wil beperk.
Jy kan dus kies: 1 appel (soos algemeen voorgeskryf word deur Noakes-aanhangers om oukei te wees), of kyk net na jou porsies en dan kan jy ENIGE vrug(te) geniet – meer van sommige, minder van ander. En dít sal nie 'n koolhidraat-katarsis veroorsaak nie …
Tweedens – weet hoeveel koolhidrate verskillende vrugte bevat om slim keuses te maak.
Gedink jy kan net Granny Smith-appels eet? Verrassing! Daar's heelwat vrugte waaraan mense as "taboe" dink wat baie dieselfde, of selfs minder koolhidrate per gewig bevat. Kyk na die lys hieronder:
100 g bevat soveel g koolhidrate
Granny Smith-appel 13 g
Star King-appel 14
Vrugteslaai (spanspek/lemoen en piesang) 10,1
Alles of niks werk gewoonlik nie vir altyd nie. Ná 5 jaar gaan jy darem lekker moeg wees vir Granny Smith-appels …
Daar is reeds onlangse navorsing na aanleiding van die HVLK (hoë-vet-lae-koolhidraat)-beweging gedoen wat daarop dui dat mense wat hul koolhidrate streng beperk en nie die "gesonde" koolhidrate soos vrugte (al is dit dan in klein hoeveelhede) inkry nie, 'n verhoogde risiko het vir sekere soorte kanker – onder meer dermkanker.
Daar is duisende studies wat wys dat vrugte en groente sonder uitsondering 'n beskermende rol speel – hoe meer kleur en hoe groter die verskeidenheid, hoe beter.